Textová časť

**verejná anonymná urbanisticko-architektonická súťaž**

**Športová hala Bratislava – Vajnory**

SPRIEVODNÁ SPRÁVA

základným cieľom návrhu bolo v stiesnených priestorových podmienkach vyriešenie optimálneho situovania športovej haly s pizzeriou, vonkajších športových plôch so zachovaním objektu domu seniorov a zabezpečenia prístupu peších, cyklistov a automobilov s požadovaným parkovaním.

Urbanistické riešenie priestoru je zobrazené na situácii M 1:1000, v ktorom dominantnú úlohu hrá nástupný priestor športovej haly, zväčšený miernym natočením voči hlavnej prístupovej komunikácii, ktorá sa rozvetvuje na sever k domu seniorov, vonkajším ihriskám a severnému vstupu do haly od vonkajších ihrísk pre športovcov a aj zamestnancov areálu. Južná vetva rozdvojenej vstupnej komunikácie obsluhuje pizzeriu a skladové priestory haly. Optimálne rozdvojenie vstupnej komunikácie zvýrazňuje nástupný priestor a zvyšuje priestorové vyznenie športovej haly. Rozdvojenie komunikácie vytvára tiež veľmi vhodné podmienky pre objemné parkovanie a obsluhu existujúcich rodinných domov. V dlhšom časovom horizonte rozdvojenie vstupnej komunikácie zabezpečuje obsluhu zadných parciel existujúcej rodinnej zástavby a taktiež prepojenie športovo-vybavenostného územia na západ od riešeného areálu ktoré je v návrhu územného plánu hlavného mesta Bratislava. Vonkajšie ihriská sú umiestnené v kľudovej severozápadnej časti s priamym napojením na šatňové priestory športovej haly.

Architektúra športovej haly necháva vo výraze dominantne pôsobiť hmotu haly a jej vstupných priestorov, ktorú dopĺňajú nižšie sprievodné hmoty správy areálu, šatní, skladových priestorov, posilovne (rehabilitácie) a pizzerie. V hlavnej hmote športovej haly z východnej strany je navrhnutý nástupný priestor so vstupnou halou (foyer), infoboxom (pokladňou), bufetom a priamym nástupom návštevníkov na tribúny (v 1.np a 2.np), do športovej haly a taktiež s možnostou nástupu športovcov a zamestnancov z tohto priestoru .

Tribúny sú skladacie, rozdelené do prvého nadzemného a druhého nadzemného podlažia. Na 1.NP slúžia tribúny na bezprostredný kontakt so športovými plochami pri nižšej návštevnosti (rodinných príslušníkov, atď.). Na 1.NP v priestore tribún v priamej náväznosti na vstup je situovaných 5 miest pre imobilných a presklený priestor pre ozvučenie. Cieľom skladacích tribún je možnosť rozšírenia multifunkčného priestoru v 1.NP športovej haly. Na 2.NP skladanie tribún vytvára možnosť využitia získanej plochy pre iné priestorovo nenáročné športové aktivity (jóga, karate, stolný tenis, atď.). Športová hala so skladacími tribúnami je navrhnutá tak, že môže slúžiť aj pre iné spoločenské a kultúrne aktivity mestkej časti Bratislava-Vajnory. Šatňové priestory, správa , sklady, posilovňa (rehabilitácia ) sú umiestnené v obvodovej jednopodlažnej hmote s priamou väzbou na multifunkčnú športovú halu, ktorá objemovo vytvára ako keby bočné ľode hlavnému priestoru haly. Výrazové spôsobenie skladby hmôt je založené na kontraste hlavnej hmoty a sprievodných nižších hmôt, so zvyraznením hlavného vstupu do športovej haly a nástupného priestoru do celého areálu.

Funkčno prevádzkove riešenie sa snaží o jednoduchosť so zvýraznením hlavného vstupu a športového priestoru haly, ktorý je vnímateľný zo všetkých strán od vstupného foyer cez obslužné chodby šatní a správy až po možné priame prepojenie s pizzeriou v juhovýchodnej časti objektu.

V grafickom vyjadrení je zobrazená zachovaná zeleň, z ktorej najdomintnejsie pôsobí vysoký gaštan pred hlavným vstupom do haly. Novú vysokú zeleň navrhujeme doplniť v severovýchodnej časti, v línii chodníkov pri parkovacích plochách, v severozápadnej časti pod multifunkčným vonkajším ihriskom, pred domom dôchodcov a v južnej časti pred pizzeriou a obslužným vstupom do haly.

Materiálové riešenie budovy pozostáva z dreva, skla a  pohľadového betónu. Fasádu športovej haly tvoria drevené tieniace lamely v horizontálnom smere. Konštrukčný systém tvoria oceľové stĺpy a oceľový priehradový nosník, v spievodných nižších hmôt železobetónové steny s požadovanou úpravou.

V celom riešení areálu a športovej haly s naplnením všetkych požiadaviek sútaže bola snaha o vytvorenie jednoduchého čitateľného priestoru a prevádzky, spĺňajúce kritéria kvalitného architektonicko-urbanistického riešenia.

Výmera plôch:

Športová sála: 1110 m2

Multifunkčný priestor na 2.NP: 220 m2

Vstupná hala: 65 m2

Šatne pre 10 športovcov: 15 m2

Šatna pre 15 športovcov: 17,4 m2

Správca: 23 m2

Správa : 29 m2

Posilovňa/rehabilitácia: 27 m2

Sklad: 80 m2

Pizzeria: 150 m2 (plocha bez terasy)

TZB: 30 m2

Zastavaná plocha je 2174,4 m2.

Úžitková plocha je 2335,7 m2.

Obostavaný priestor je 17548,5 m3.

Odhad investičných nákladov stavebného objektu je 340 EUR/m3OP .